Stanovisko Republikovej únie zamestnávateľov

Návrh poslancov Národnej rady Slovenskej republiky Jarmily Halgašovej, Gyӧrgya Gyimesiho, Ondreja Dostála, Radovana Kazdu, Mariána Viskupiča a Radovana Slobodu na vydanie zákona, ktorým sa mení a dopĺňa zákon č. 530/2011 Z. z. o spotrebnej dani z alkoholických nápojov v znení neskorších predpisov a ktorým sa mení a dopĺňa zákon č. 467/2002 Z. z. o výrobe a uvádzaní liehu na trh v znení neskorších predpisov  
<https://www.slov-lex.sk/legislativne-procesy/SK/LP/2021/576>  
Materiál v pripomienkovom konaní do 20.10.2021

**Stručný popis podstaty materiálu najmä jeho relevancie z pohľadu RÚZ**

Materiál bol predložený do medzirezortného pripomienkového konania Ministerstvom financií SR na základe § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku NR SR v znení neskorších predpisov

**Cieľom a obsahom materiálu je najmä:**

Zámerom návrhu zákona je vyňať zo spotrebnej dane pivo vyrábané súkromnými osobami a zaviesť nový typ daňového skladu, ktorým je malý samostatný liehovar. Ministerstvo financií odporúča vláde Slovenskej republiky návrh zákona prerokovať

**Postoj RÚZ k materiálu**

Zámerom návrhu zákona je vyňať zo spotrebnej dane pivo vyrábané súkromnými osobami a zaviesť nový typ daňového skladu, ktorým je malý samostatný liehovar. **RÚZ nesúhlasí so zavedením malého samostatného liehovaru do právneho poriadku SR a to z dôvodov uvedených v odôvodnení pripomienky.**

**Pripomienky RÚZ k predkladanému materiálu**

1. **Všeobecná zásadná pripomienka k materiálu ako celku**

Zásadne nesúhlasíme so zavedením malého samostatného liehovaru do právneho poriadku SR a to z dôvodov uvedených v odôvodnení pripomienky.

**Odôvodnenie:**

Zavedenie novej právnej úpravy malého samostatného liehovaru považujeme za neprijateľné, a to jednak z dôvodu jeho zjavného rozporu s európskou legislatívou, ako aj z dôvodu zavedenia v poradí ďalšej výnimky z regulácie, ktorú pre dotknuté subjekty vyrábajúce alkoholické nápoje stanovuje zákon č. 530/2011 Z. z. o spotrebnej dani z alkoholických nápojov v znení neskorších predpisov (ďalej len „zákon č. 530/2011 Z.z.“) a zákon č. 467/2002 Z. z. o výrobe a uvádzaní liehu na trh v znení neskorších predpisov.

Navrhované zavedenie právnej úpravy malého samostatného liehovaru do právnej úpravy SR vykazuje zjavný rozpor s legislatívou Európskej únie, konkrétne so smernicou Rady 92/83/EHS z 19. októbra 1992 o zosúladení štruktúr spotrebných daní pre etanol a alkoholické nápoje v znení smernice Rady (EÚ) 2020/1151 z 29. júla 2020, ktorou sa mení smernica 92/83/EHS o zosúladení štruktúr spotrebných daní pre etanol a alkoholické nápoje (ďalej len „smernica“). V zmysle návrhu zákona má byť v prípade malého samostatného liehovaru zavedená znížená sadzba spotrebnej dane na lieh, ktorý je vyrobený v daňovom sklade, ktorým je malý samostatný liehovar. V zmysle zákona č. 530/2011 Z.z. je v SR zavedená znížená sadzba spotrebnej dane na súkromnú výrobu destilátu, ako aj na pestovateľské pálenie ovocia. Smernica (čl. 22) však zakazuje uplatňovať zníženú sadzbu spotrebnej dane na malý liehovar, na pálenice pestovateľov ovocia a zároveň aj na súkromnú výrobu destilátu. Vzhľadom k tomu, že v slovenskej právnej úprave už aktuálne existuje znížená sadzba spotrebnej dane na súkromnú výrobu destilátu, nie je prípustné, aby sa zároveň zaviedla aj znížená sadzba dane na malý samostatný liehovar. Takáto úprava by bola v rozpore so smernicou a v prípade prijatia návrhu zákona hrozí SR konanie o porušení práva EÚ. Na základe vyššie uvedeného vnímame zavedenie novej právnej úpravy malého samostatného liehovaru so zníženou sadzbou spotrebnej dane za nebezpečné a vykazujúce rozpor s právom EÚ.

Upozorňujeme na skutočnosť, že už aj aktuálne účinný zákon č. 530/2011 Z.z. je v rozpore so smernicou, vzhľadom k tomu, že na pestovateľské pálenie ovocia ako aj na súkromnú výrobu destilátu sa vzťahuje znížená sadzba spotrebnej dane, čo smernica (čl. 22) zakazuje.

V prípade neakceptovania našej pripomienky, týkajúcej sa nesúhlasu s prijatím právnej úpravy zavedenia malého samostatného liehovaru alternatívne navrhujeme vypustenie aktuálne účinných ustanovení upravujúcich súkromnú výrobu destilátu. V súčasnosti máme v SR oficiálne zaregistrovaných len 36 osôb využívajúcich inštitút súkromnej výroby destilátu. Zastávame názor, že aj toto číslo odôvodňuje neefektívnosť a nízky dopyt občanov o využívanie tejto formy výroby destilátu. Navyše, v prípade vypustenia ustanovení upravujúcich súkromnú výrobu destilátu by sa dosiahlo zosúladenie slovenskej legislatívy s legislatívou EÚ.

**Zdroj:**

<https://www.slov-lex.sk/legislativne-procesy/SK/LP/2021/576>